SET ปิดบวก 2 จุด รับแรงเก็งกำไรหุ้นค้าปลีก-อิเล็กฯ สัปดาห์หน้าจับตาตัวเลข GDP ไทยไตรมาส 3
SET ปิดบวก 2 จุด รับแรงเก็งกำไรกลุ่มค้าปลีก-กลุ่มอิเล็กทรอนิกส์ แนะติดตาม GDP งวดไตรมาส 3/64 ของไทยในวันจันทร์ที่จะถึงนี้ โดยให้แนวรับ 1,625-1,630 แนวต้าน 1,650 จุด
12 พ.ย. 2564

โดยนักวิเคราะห์ กล่าวว่า ตลาดหุ้นไทยวันนี้แกว่งตัวในกรอบไม่กว้างในช่วงการประกาศผลประกอบการของบริษัทจดทะเบียนงวดไตรมาส 3/2564 ทำให้มีการเล่นหุ้นตามงบฯ และตามแนวโน้มการฟื้นตัวในไตรมาส 4/2564 ทำให้ตลาดฯ มีทิศทางการเคลื่อนไหวที่ไม่ชัดเจน แต่ก็ได้แรงหนุนจากกลุ่มค้าปลีก และกลุ่มอิเล็กทรอนิกส์ที่ปรับขึ้นมาได้บ้าง ซึ่งก็เป็นลักษณะของการเล่นเก็งกำไร
ด้านตลาดหุ้นในภูมิภาคเอเชียวันนี้แกว่งตัวในกรอบไม่กว้างเช่นกัน แต่ตลาดในแถบเอเชียเหนือจะปรับขึ้นได้ดี ส่วนตลาดในยุโรปที่เทรดบ่ายนี้ก็ชะลอหลังจากที่วานนี้ปรับขึ้นได้ดี
สำหรับแนวโน้มการลงทุนในสัปดาห์หน้า นักวิเคราะห์ กล่าวว่า ตลาดฯยังมีโอกาสปรับขึ้นได้หลังสิ้นสุดการประกาศผลประกอบการแล้ว โดยให้ติดตามผลิตภัณฑ์มวลรวมภายในประเทศ (GDP) งวดไตรมาส 3/64 ของไทยที่จะออกมาในวันจันทร์ที่จะถึงนี้ และติดตาม GDP งวดไตรมาส 3/64 ของญี่ปุ่น และยุโรปโซนต่อไปด้วย รวมถึงติดตามการประชุมคณะรัฐมนตรีสัญจรด้วยว่าจะมีมาตรการกระตุ้นเศรษฐกิจเพิ่มหรือไม่ และจะมีการช่วยเหลือราคาสินค้าเกษตรอย่างไร
ทั้งนี้พร้อมให้แนวรับ 1,625 – 1,630 จุด ส่วนแนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,141.68 ล้านบาท ปิดที่ 148.00 บาท ลดลง 1.00 บาท
BAM มูลค่าการซื้อขาย 2,715.26 ล้านบาท ปิดที่ 20.30 บาท เพิ่มขึ้น 1.20 บาท
CPALL มูลค่าการซื้อขาย 1,648.02 ล้านบาท ปิดที่ 65.25 บาท ราคาไม่เปลี่ยนแปลง
KCE มูลค่าการซื้อขาย 1,410.47 ล้านบาท ปิดที่ 90.75 บาท ลดลง 0.25 บาท
PTT มูลค่าการซื้อขาย 1,295.83 ล้านบาท ปิดที่ 37.50 บาท ลดลง 0.50 บาท
 